สกู๊ป : สังคมไร้เงินสด ถนนสายใหม่ยุค Thailand 4.0
ปัจจุบันคนไทยหันมาใช้เงินอิเล็กทรอนิกส์กว่าร้อยละ20 ซึ่งภายในระยะเวลาอีก 5 ปีข้างหน้า ภาคธนาคารตั้งเป้าให้ว่าจะมีคนไทยมั่นใจ และเข้าสู่สังคมไร้เงินสดเพิ่มขึ้นอีกประมาณ ร้อยละ 20 ถึง 25 เนื่องจากการเดินหน้าสู่สังคมไร้เงินสด จะทำให้ประเทศไทยชิงความได้เปรียบบนถนนสายธุรกิจ ทำให้บรรดานักลงทุนและนักท่องเที่ยวต่างปักหมุดมาที่ประเทศไทย นำไปสู่เศรษฐกิจภายในประเทศเติบโตมากยิ่งขึ้น 


จำนวนประชากรที่ใช้เงินสดเพื่อใช้จ่าย หรือทำธุรกรรมทางการเงินที่มีอยู่ประมาณร้อยละ 80 ของประชากรทั้งประเทศ กำลังมีแนวโน้มที่ตัวเลขต่างๆจะลดลงอย่างต่อเนื่อง ตามนโยบายแผนยุทธศาสตร์และพัฒนาโครงสร้างพื้นฐานของระบบการชำระเงินแบบอิเล็กทรอนิกส์แห่งชาติ National e-Payment ของรัฐบาล

โดยปัจจุบันธนาคารพาณิชย์ทุกแห่ง รวมถึงผู้ประกอบการที่ให้บริการระบบการชำระเงินออนไลน์ ต่างหันมาตอบรับกับนโยบายของธนาคารแห่งประเทศไทยและสมาคมธนาคารไทย บนถนนสายการเงินสายใหม่ สู่ e-Payment เพื่อเป็นการยกระดับการแข่งขันในภาคธุรกิจ และยังเป็นการลดต้นทุนในด้านการผลิตธนบัตรและการขนส่งให้ตํ่าลงอีกด้วย

ทั้งนี้ ประเทศไทยอยู่ในระยะที่ 2 ของโรดแมพ ของแผนกลยุทธ์ระบบการชำระเงิน ที่กำลังเดินหน้าผลักดันการใช้ระบบพร้อมเพย์ และมาตรฐานคิวอาร์โค้ด เพื่อการชำระเงินออนไลน์ ซึ่งถือเป็นมิติใหม่ของวงการการเงินไทย ที่มีความปลอดภัย สะดวกสบาย และตอบโจทย์เป้าหมาย เสริมทัพการแข่งขันและลดต้นทุนการผลิต รวมถึงการขนส่งธนบัตร


สำหรับระยะต่อไปภาคธนาคารจะผลักดันและพัฒนาระบบการชำระเงินให้สะดวก และครอบคลุมมากขึ้น ซึ่งจะเป็นการสร้างเครือข่ายให้ประชาชนทั่วประเทศเข้าถึงระบบธนาคารได้อย่างเท่าเทียม พร้อมทั้งสนับสนุนและส่งเสริมให้ภาครัฐเข้าถึง e-Payment ด้วยการปรับหลักเกณฑ์วิธีปฏิบัติในส่วนราชการ เช่น การเสียภาษี การรับเงินสวัสดิการต่างๆ ผ่านเงินอิเล็กทรอนิกส์ ซึ่งจะเป็นการลดการทุจริตคอร์รัปชั่น การหลบหลีกภาษีเงินได้ ทำให้ประโยชน์กลับคืนสู่ประเทศชาติและประชาชนมากยิ่งขึ้น


แม้ว่าในอนาคตประเทศไทยจะกลายเป็นสังคมไร้เงินสดอย่างสมบูรณ์แบบ ที่ประชาชนไม่จำเป็นต้องใช้เงินสด เพื่อใช้ในการชำระค่าใช้จ่ายต่างๆ ลดปัญหาอาชญากรรมอื่นๆที่จะตามมาแล้ว  แต่สิ่งที่เห็นและจะเป็นประโยชน์อย่างเป็นรูปธรรมบนถนนสายใหม่ในยุคประเทศไทย 4.0 อีกสิ่งหนึ่ง นั้นคือ การลดความเหลื่อมล้ำในการเข้าถึงของระบบธนาคาร นอกจากนี้ยังเป็นการเพิ่มขีดความสามารถให้ประเทศไทยลงแข่งขันได้ในตลาดสากล ได้อย่างมีประสิทธิภาพ สร้างความเชื่อมั่นให้กับนักลงทุนต่างชาติ ที่การทำธุรกิจกรรมต่างๆจะมีความรวดเร็ว และมีความปลอดภัยมากที่สุด